**Povzetek revizijskega poročila *Pravilnost poslovanja Občine Dobje v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Dobje v delu, ki se nanaša na dodeljevanje tekočih transferov v letu 2012.* Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Dobje v delu, ki se nanaša na dodeljevanje tekočih transferov v letu 2012, izreklo *mnenje s pridržkom,* ker Občina Dobje ni poslovala v skladu s predpisi v naslednjih primerih:

* pred plačilom ni mogla v celoti preveriti višine obveznosti iz računov za stroške storitev v zavodih za odrasle;
* na podlagi odločbe, ki je vsebovala določilo o zaznambi prepovedi odtujitve in obremenitve nepremičnin v korist občine, ni zagotovila vpisa te zaznambe v zemljiško knjigo;
* za plačilo razlike med ceno programov v vrtcih in plačili staršev je plačala za 1.899 evrov nižji znesek, kot bi ga ob upoštevanju cene, določene s Sklepom o določitvi cen programov za predšolsko vzgojo v otroškem vrtcu Dobje; ni vzpostavila ustreznega finančnega poslovodenja, ki bi ji omogočil ustrezen nadzor nad plačilom razlike med ceno programov v vrtcih in plačili staršev;
* lokalnega programa za kulturo ni sprejela; župan ni sprejel sklepa o začetku postopka javnega razpisa za sofinanciranje kulturnih programov; razdelila je sredstva javnega razpisa v skupnem znesku 4.491 evrov, ne da bi pri tem uporabila vnaprej znana merila in kriterije; razpisni rok za prijavo na javni razpis je bil krajši od zakonsko določenega; dvema izvajalcema kulturnih programov je dodelila sredstva v skupnem znesku 450 evrov, ne da bi prej izvedla javni razpis oziroma javni poziv;
* s sedmimi prejemniki sredstev, ki jim je izplačala sredstva v skupnem znesku 1.000 evrov, ni sklenila pogodb o dodelitvi sredstev;
* razpisna dokumentacija za sofinanciranje programov na področju športa ni vsebovala vseh obveznih sestavnih delov; izvajalcem športnih programov je dodelila sredstva javnega razpisa, ne da bi uporabila merila in kriterije iz Pravilnika o sofinanciranju športa v Občini Dobje (prejeli so sredstva v skupnem znesku 5.550 evrov); petim prejemnikom na različnih področjih je dodelila sredstva v skupnem znesku 1.786 evrov, ne da bi prej izvedla javni razpis;
* ni izvajala nalog usklajevanja programov dela in finančnih načrtov Osnovne šole Dobje ter ni izvajala celovitega nadzora nad njenim poslovanjem; sredstva za materialne stroške je nakazovala na podlagi nepopolnih zahtevkov.

Računsko sodišče je Občini Dobje podalo *priporočila* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 4. decembra 2014